SMERNICA KOMISIE 2006/14/ES
zo 6. februára 2006,
ktorou sa mení a dopĺňa príloha IV k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 14 druhý odsek písm. d),
keďže:
(1)
V marci 2002 prijala Štvrtá dočasná komisia pre fytosanitárne opatrenia (ICPM) medzinárodnú normu FAO pre fytosanitárne opatrenia č. 15 s názvom „Usmernenia na reguláciu dreveného obalového materiálu v medzinárodnom obchode“ (ďalej len „ISPM“). Príslušné ustanovenia smernice 2000/29/ES boli dané do súladu s ustanoveniami uvedených usmernení prostredníctvom smernice Komisie 2004/102/ES z 5. októbra 2004, ktorou sa menia a dopĺňajú prílohy II, III, IV a V k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (2).
(2)
Okrem opatrení schválených v zmysle ISPM č. 15 smernica 2004/102/ES obsahuje požiadavku, aby sa dovážaný drevený obalový materiál vyrábal z odkôrnenej guľatiny. Norma ISPM č. 15 poskytla pri tejto požiadavke možnosť voľby, ktorá je podmienená technickým odôvodnením. Uplatňovanie tejto požiadavky bolo odložené do 1. marca 2006 smernicou Rady 2005/15/ES z 28. februára 2005, ktorou sa mení a dopĺňa príloha IV k smernici 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (3).
(3)
Spoločenstvo požiadalo, aby sa norma ISPM č. 15 preskúmala na medzinárodnej úrovni s cieľom zahrnúť požiadavku, ktorá by zohľadňovala obavy Spoločenstva týkajúce sa výskytu kôry na takomto drevenom obalovom materiáli v medzinárodnom obchode.
(4)
Zatiaľ čo sa prerokúva postup preskúmania normy ISPM č. 15 a pokiaľ budú k dispozícii výsledky uvedeného prieskumu, malo by sa uplatňovanie požiadavky Spoločenstva, podľa ktorej sa má drevený obalový materiál dovážaný z tretích krajín vyrábať z odkôrnenej guľatiny, dočasne odložiť.
(5)
Smernica 2000/29/ES by sa preto mala zodpovedajúcim spôsobom zmeniť a doplniť.
(6)
Opatrenia stanovené v tejto smernici sú v súlade so stanoviskom Stáleho výboru pre zdravie rastlín,
PRIJALA TÚTO SMERNICU:
Článok 1
Smernica 2000/29/ES sa mení a dopĺňa takto:
1.
V prílohe IV časti A oddiele I bode 2 sa posledný odsek na konci pravého stĺpca nahrádza takto:
„Prvá zarážka, v ktorej sa ustanovuje, že sa má drevený obalový materiál vyrábať z odkôrnenej guľatiny, sa uplatňuje od 1. januára 2009. Tento odsek sa preskúma do 1. septembra 2007.“
2.
V prílohe IV časti A oddiele I bode 8 sa posledný odsek na konci pravého stĺpca nahrádza takto:
„Prvý riadok písmena a), v ktorom sa požaduje, že sa má drevený obalový materiál vyrábať z odkôrnenej guľatiny, sa uplatňuje od 1. januára 2009. Tento odsek sa preskúma do 1. septembra 2007.“
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 28. februára 2006.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť tretím dňom nasledujúcim po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 6. februára 2006